Izvor: N1

Urednik KRIK-a Stevan Dojčinović zadržan je na aerodromu u Abu Dabiju u Ujedinjenim Arapskim Emiratima, gde mu je saopšteno da se nalazi na takozvanoj crnoj listi i da ne može da uđe u zemlju. On je deportovan za Srbiju, potvrdila je redakcija KRIK-a.

Our colleague@StevanOCCRPof@KRIKrsis being escorted to the gate now in Abu Dhabi to await a flight back to Serbia. If this is how a speaker to a UN Convention on Corruption is treated, I have little faith in#UAE. Civil society is not valued and that’s a bad sign. — Drew Sullivan (@DrewOCCRP)December 18, 2019

Dojčinović je trenutno u Etihadovom avionu na letu za Beograd, a na aerodrom u Abu Dabiju doleteo juče oko 20 časova direktnim letom iz Beograda i tada su ga službenici na pasoškoj kontroli zadržali i uzeli mu pasoš, objavio je KRIK.

"Nakon toga su me odveli u deo aerodroma gde se nalazi policija. Tamo su mi uzeli otiske prstiju, slikali me i napravili fajl. Zatim su me ostavili da čekam pod nadzorom i tako nakon pet sati čekanja rekli da ću ujutro biti deportovan u Srbiju", rekao je Dojčinović.

On je naveo da je ukupno 12 sati proveo pod nadzorom policajaca koji su mu kratko saopštili da je na crnoj listi i da moraju da ga vrate nazad. Potom je pod pratnjom ukrcan na jutarnji let, bez jasnog obrazloženja.

"Kazali su da me nisu Ujedinjeni Arapski Emirati stavili na crnu listu, već da je to bio zahtev neke druge Vlade, ali mi nisu rekli koje", rekao je Dojčinović.

Dojčinović je danas u Abu Dabiju trebalo da govori na konferenciji Kancelarije Ujedinjenih nacija za borbu protiv droge i kriminala i to na panelu o suzbijanju prekogranične korupcije, pranja novca i organizovanog kriminala.

Urednik KRIK-a bio je u sličnoj situaciji i u Rusiji 2015. godine kada je zadržan na aerodromu u Moskvi, a zatim deportovan u Srbiju. Tada je trebalo da studentima Fakulteta za žurnalistiku održi predavanje o istraživačkom novinarstvu, ali je umesto toga ceo dan proveo u pritvoru i zabranjen mu je ulazak u ovu zemlju do 2020. godine, piše KRIK.

"Za razliku od Rusije ovde su bili ljubazniji prema meni. Nisam završio u pritvoru, pustili su me da uz njihovu pratnju odem da kupim hranu", rekao je Dojčinović.

UNS: Srbija da traži objašnjenje od Emirata

Udruženje novinara Srbije (UNS) pozvalo je Ministarstvo spoljnih poslova Srbije da zatraži objašnjenje od Ujedinjenih Arapskih Emirata zašto je uredniku Mreže za istraživanje kriminala i korupcije (KRIK) Stevanu Dojčinoviću zabranjeno da uđe u tu zemlju.

Navodeći da je sloboda kretanja "jedno od osnovnih ljudskih prava", UNS je u saopštenju zatražio od Ministarstva spoljnih poslova UAE da "što pre omogući novinaru Dojčinoviću da neometano boravi u toj zemlji".